Hei, denne artikkelen er over ett år gammel og kan inneholde utdatert informasjon

England U21 - Norge U21 6-1

(Dagbladet): Englands U21-landslag med Marcus Rashford i spissen ydmyket Norges største talenter fullstendig i EM-kvalifiseringen. Norge imponerte stort innledningsvis med vakkert kombinasjonsspill og ble hyllet i sosiale medier.

Men så raknet det fullstendig. Så ble himmel til helvete. Så ble det svarte natta - nok en gang - for norsk fotball. Og så kom nok en gang slakten. Oppgjøret ble etter hvert parodisk og viste to kontrastfulle norske sider:

1. De eminente tekniske ferdighetene og kombinasjonsspillet offensivt.

2. Det meget kritikkverdige og svake forsvarspillet i motsatt ende av banen.

Det er den nye norske generasjonen i et nøtteskall. Lekent, vakkert, teknisk og lovende offensivt, men strukturen, organiseringen, kynismen og effektiviteten mangler. Til slutt endte det 1-6, to dager etter at Norges A-landslag tapte 0-3 mot Tyskland og seks dager etter hjemmetapet mot Hviterussland.

BRUTALT: Det var ikke gøy å være norsk i England i kveld. Her representert ved Iver Fossum og Anders Trondsen. Foto: NTB Scanpix Vis mer

- Det er skrekkelig resultat. Det er grusomt. Den svarte norske landslagsuka fortsetter, utbrøt Eurosport-kommentator Asbjørn Myhre.

- Så ble det likevel kvelden norsk fotball trengte aller minst akkurat nå, skriver Lars Tjærnås på Twitter.

- A-landslaget ble slaktet etter 0-3 mot verdensmesterne etter veldig dårlig prestasjon. 6-1 står det nå for U21. Men bedre prestasjon allikevel? spør John Arne Riise på samme nettsted.

- Nå må vi våkne. Vi trenger noen som bare gir faen og går egne veier. Som ikke er så A4 og skal gjøre alt på «den rette måten», mener mannen med flest norske A-landslagskamper gjennom tidene.

- Det er mye fokus på ball, men vi trenger fremdeles fysikken. Spesielt bakover på banen. Vi trenger krigere. Den største grunnen for at jeg lyktes, var det fysiske jeg la ned som ung, tydeliggjør Riise.

Mathisen håner norsk holdning

Også Jesper Mathisen, som hyllet den norske starten på kampen, er bekymret etter den meget negative utviklingen.

I SKYGGEN: Martin Ødegaard havnet i skyggen av James Ward-Prowse, Marcus Rashford og co. Foto: NTB Scanpix Vis mer

- Forventningene til kampen i dag mot England var enorme, men dette ble enda et mageplask. Blytunge dager for norsk fotball! Hva må gjøres? spør Mathisen på Twitter.

- Vi kan stemme ut 12-åringer i beste sendetid på Norske Talenter, men vi kan ikke toppe fotballag før ungene nesten er blitt voksne.

- Jeg har kritisert Høgmo og NFF, men problemet er jo ubeskrivelig mye større enn som så. Vi gjør noe helt grunnleggende feil. Er vi blitt for smarte? lurer den tidligere Start-spilleren på.

Norsk sjansesløseri brutalt straffet

Ødegaard virket svært motivert fra start og var aggressiv i presset som førsteforsvarer. De norske unggutta imponerte med et unorsk, nesten spansk, kombinasjonsspill langte oppe på Englands banehalvdel innledningsvis.

Det var imidlertid ikke bare for estetikkens skyld. I det tolvte minuttet skapte Norge to store målsjanser på vakkert vis. Etter flott kombinasjonsspill, med Ødegaard, Dæhli og Fossum i hovedrollene, fikk Mohamed Elyounoussi to gode muligheter. Angus Gunn måtte ut i full strekk for å hindre norsk scoring. England slapp så vidt med skrekken.

Morsomt å lese alle sine tweets om U21. Hva nå? Ferdigheter har vi nok av, fremover, viser bare at det ikke er alt i fotball slik mange tror — John Arne Riise (@JARiiseOfficial) September 6, 2016

Etter 18 minutter lekte Ødegaard seg forbi det engelske forsvaret med fart, teknikk og balanse. Real Madrid-talentet dro seg fri helt ned til dødlinja og la ballen 45 grader ut i feltet til Fossum, men headingen fra Norges kaptein ble reddet på streken.

I stedet for at Norge fikk uttelling på sine målsjanser, var England dødelige effektive i motsatt ende av banen. Marcus Rashford sendte England i ledelsen etter 29 minutter. Spisstalentet viste hvorfor Manchester Unites har så stor tro på ham og hvorfor mange mener han burde vært på A-landslaget i stedet.

Slaktet norsk forsvarsspill

Kampuret viste 37 minutter da vertene doblet ledelsen på dødball. Dødballspesialisten James Ward-Prowse fant Nathaniel Chalobah, som banket ballen opp i nettaket på helvolley etter svakt norsk forsvarsspill.

- Guinness rekordbok for tidenes dårligste markering på defensiv dødball, mente Tjærnås, som også påpekte det positive:

Forventningene til kampen i dag mot England var enorme, men dette ble enda et mageplask. Blytunge dager for norsk fotball! Hva må gjøres? — Jesper Mathisen (@jespermathisen) September 6, 2016

- Det har vært mer å glede seg over på fem minutter av U21-kampen enn på 90 minutter med A-landslaget på søndag.

Men den kontrastfulle kampen snudde raskt karakter.

- Så ble det likevel kvelden norsk fotball trengte aller minst akkurat nå, konkluderte fotballeksperten.

Norsk kollaps og ydmykelse

Etter den gode norske halvtimen, var det nemlig stopp. Rashford og Nathan Redmond skapte store problemer for det norske landslaget da de først satte fart i kontringsspillet. Mens Norge styrte banespillet med sine lettbeinte teknikkere, var de engelske spillerne langt mer effektive i stilen med mer fysikk i laget. Det som tidligere var Norges styrke, er nå en svakhet.

Utover i 2. omgang raknet det fullstendig. I løpet av to minutter doblet England ledelsen. Først plasserte Ruben Loftus-Cheek inn 3-0 på elegant vis. Dernest viste Rashford nok en gang sin klasse da han parkerte det norske forsvaret og banket inn 4-0.

Så ble det likevel kvelden norsk fotball trengte aller minst akkurat nå. — Lars Tjærnås (@Tjaernas) September 6, 2016

Norge fikk sitt trøstemål ved innbytter Ghayas Zahid, som var iskald og reduserte etter Kristoffer Haraldseids presise innlegg. Men det ble ikke starten på en norsk opptur. Like etter fortsatte nedturen.

Seks baklengs

Nok en gang var det Rashford som kunne juble. Spisstalentet nølte ikke da Thomas Grøgaard handset og dommeren pekte på straffemerket. Rashford banket inn 5-1 og kompletterte sitt hat trick.

Elleve minutter før slutt var Norge svært nær redusering. Ødegaard lekte seg på høyresiden, før han flikket ballen videre til Hareldseid, som fant Sørloth foran mål. Men avslutningen fra fem meter gikk langt over.

Der Norge bommet, scoret England. Fem minutter før slutt kom Englands sjette scoring. Lewis Baker løp seg fri på Ward-Prowses corner og styrte inn 6-1.

Ydmykelsen var komplett.

HERJET: Marcus Rashford gjorde som han ville med Norge. Foto: NTB Scanpix Vis mer Kampfakta England – Norge 6-1 (2-0)

3400 tilskuere

Mål: 1-0 Marcus Rashford (29), 2-0 Nathaniel Chalobah (38), 3-0 Ruben Loftus-Cheek (64), 4-0 Rashford (66), 4-1 Ghayas Zahid (68), 5-1 Rashford (str. 72), 6-1 Lewis Baker (86).

Dommer: Ali Palabiyik, Tyrkia.

Gult kort: Ole Selnæs (51), Anders Trondsen (80), Norge. Norge (4-2-3-1): Sondre Rossbach – Kristoffer Haraldseid, Ulrik Yttergård Jenssen, Sander Berge, Thomas Grøgaard – Ole Selnæs (Anders Trondsen fra 68.), Iver Fossum – Mohamed Elyounoussi (Morten Thorsby fra 76.), Martin Ødegaard, Mats Møller Dæhli (Ghayas Zahid fra 57.) – Alexander Sørloth.

England (4-2-3-1): Angus Gunn – Dominic Iorfa, Calum Chambers, Kortney Hause, Matt Targett – James Ward-Prowse, Nathaniel Chalobah – Nathan Redmond (Demarai Gray fra 80.), Ruben Loftus-Cheek (Duncan Watmore fra 80.), Lewis Baker – Marcus Rashford (Chuba Akpom fra 84.).

